У асноўным 500-кіламетровы шлях з Гародні да Ліепаі ішоў праз Літву – мы скарысталіся гэтым, заехаўшы на пару гадзін у горад-курорт Палангу. Сонечнае цёплае надвор’е і вялікая колькасць людзей на пляжы не маглі не спакусіць нас пакупацца ў моры, тым больш што на наступны дзень абяцалі пахмурнае і халаднаватае надвор’е. Пакупаўшыся і паабедаўшы ў Паланзе, прыкладна за гадзіну даехалі да Ліепаі – партовага латышскага горада, вядомага сваімі песнямі, першым у Балтыцы трамваем, пляжамі з вельмі дробным пяском.